### Beslutningstema

I denne sag skal der tages stilling til et medfinansieringsforslag til Kulturaftale Sønderjylland-Schleswig 2025-2028, og om Kulturudvalget Sønderjylland-Schleswig kan få beføjelser til at godkende den endelige aftaletekst.

### Historik

I forbindelse med finansieringsplanen for den nuværende kulturaftale blev det besluttet, at de fire sønderjyske kommuners samlede bidrag skulle reduceres gennem et modificeret pris- og lønfremskrivningsstop for de tværkommunale samarbejder.

Den 11. marts 2024 godkendte Kulturudvalget Sønderjylland-Schleswig de to indsatsområder "Livskvalitet gennem kulturelle fællesskaber" og "På sporet af demokratiet". Kulturudvalget [adresse] anbefaler partnerskabet, at den kommunale og regionale medfinansiering i perioden 2025-2028 fastholdes på samme niveau som i kulturaftaleperioden 2021-2024. Denne beslutning betyder en reduktion i udregningen af kommunernes bidrag for aftaleperioden 2025-2028.

### Sagsfremstilling

Den nuværende kulturaftale udløber med udgangen af 2024.

Kulturaftale Sønderjylland-Schleswigs partnerkreds består af de fire sønderjyske kommuner, Region Syddanmark, det danske kulturministerium, Ministeriet für Bildung, Wissenshaft und Kulur des Landes Schleswig-Holstein, [adresse], Stine Steffensen og [adresse]. [adresse] vil være den fjerde med et dansk-tysk partnerskab.

Ud over de to indsatsområder besluttede Kulturudvalget Sønderjylland-Schleswig, at der skal arbejdes videre med seks projektforslag. De seks projektforslag er resultatet af et idélaboratorium den 17. januar 2024, hvor udvalgte aktører fra de danske og tyske partnere fik mulighed for at bidrage med idéer til projekter og aktiviteter.
Idéerne er blevet kvalificeret i kulturaftalens styregrupper og af partnernes kulturforvaltninger. Se bilag.

Ud over aftalens fælles projekter, vil de syv kommunale partnere i perioden 2025-2028 få stillet en økonomisk ramme til rådighed, til at udvikle og gennemføre et eller flere lokalt forankrede forsøgsprojekter.

Det kan blive nødvendigt, at beskrivelsen af indsatsområderne og projekter skal tilpasses en udmelding fra den danske kulturminister. Regionskontoret foreslår, at der gives beføjelser til Kulturudvalget Sønderjylland-Schleswig, så de kan godkende den endelige aftaletekst på vegne af partnerkredsen, da partnernes kulturudvalg har forskellige mødekadencer.

Efter endelig godkendelse af aftaleteksten skal Kulturaftalen 2025-2028 underskrives af partnerne.

### Økonomi

Forslag til medfinansiering af Kulturaftale Sønderjylland-Schleswig 2025-2028.\*

|  |  |
| --- | --- |
| Partner | Årligt bidrag i DKK i [adresse] |
| Aabenraa Kommune(26,07 %)\*\* | 307.882 kr. |
| Haderslev Kommune (24,64 %)\*\* | 290.994 kr. |
| Sønderborg Kommune (33,00 %)\*\* | 389.724 kr. |
| Tønder Kommune (16,29 %)\*\* | 192.382 kr. |
| I alt | 1.180.982 kr. |

\*Forslaget er udarbejdet ud fra kommunernes tilskud i 2024.

\*\*Fordelingsnøglen er lavet ud fra folketal i Danmarks Statistik 2024K1.

På den tyske side er det samlede bidrag på 3,576 mio. kr. svarende til et årligt tilskud på 0,894 mio. kr. fordelt ligeligt mellem de tre partnere. Det danske og tyske bidrag svarer nogenlunde til hinanden, når der tages højde for, at der er tre kommunale tyske partnere og fire kommunale danske partnere.

Ministerium für Bildung, Wissenschaft und Kultur og Region Syddanmark vil blive anmodet om fortsat at bidrage med et årligt tilskud på 0,260 mio. kr.

### Indstilling Vicekommunaldirektøren indstiller,

|  |  |
| --- | --- |
| at | finansieringsforslaget godkendes, og |
| at | Kulturudvalget Sønderjylland-Schleswig får beføjelser til at godkende den endelige aftaletekst, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Kultur- og Fritidsudvalget, 12. juni 2024, pkt. 7:

Indstillingen anbefales.

Frode Poulsen deltog ikke i mødet.

Beslutning fra Økonomiudvalget, 20. juni 2024, pkt. 29:

Indstillingen anbefales.

Mikael Vestergaard kan ikke følge indstillingen.

Isabella Bertelsen og Robin Mortensen deltog ikke i mødet.

### Beslutning

Indstillingen godkendt.

Mikael Vestergaard (O) kan ikke følge indstillingen.